**ÅRSBERETNING FOR ARBEIDSÅRET 2022-2023**

Årsmøtet ble avholdt på Berg ungdomslokale tirsdag 18. oktober 2022. Styret har bestått av:

Leder: Gunn Elisabeth Amundsen Eng

Nestleder: Marie Herrebrøden

Sekretær: Elise Eng

Kasserer: Knut Erik Snopestad

Studieleder: Raymond Vastveit

Verveansvarlig: Johannes Vold

1. vara: Ole Fredrik Herrebrøden
2. vara: Heidi Sønstegård
3. vara: Petter Mjølnerød

Utsendinger til Østfold Bondelags årsmøte er leder, nestleder, sekretær og et styremedlem som styret selv velger.

Varautsendinger: kasserer og styremedlem

Valgkomité: Hans Magnus Bakke

 Ida Martine Mo

 Ole Petter Skram

Revisorer: Simen Mo og Lars Petter Eriksen

Vararevisorer: Jens Fritjof Eriksen og Rita Eng Furuseth

Møteleder for årsmøtet 2023: Hans Trygve Torp

**Styret har sendt følgende henvendelser:**

* Innspill til jordbruksforhandlingene 2023
* Brev til landbrukskontoret angående villsvin-, hjort- og gås-problematikken
* Innspill vedrørende endring av minsteareal for hjortejakt i Halden

**Aktiviteter i beretningsåret:**

Styret har avholdt 4 styremøter i løpet av året. 3 av disse var sammen med Idd bondelag som vi i beretningsåret har hatt et godt samarbeid med.

Årsmøtet ble avholdt 18. oktober på Berg ungdomslokale. Det ble vedtatt at det skulle settes ned en arbeidsgruppe som skulle jobbe med en potensiell sammenslåing av de to bondelagene i Halden – Idd og Berg. Gunn Eng, Lene Mjølnerød og Kjell Einar Huseby har sittet i gruppa fra Berg bondelag.

Marie var tilstede på høstfesten til Rokke 4H for å overrekke gave. Svingen 4H fikk også gave, men ingen hadde anledning til å stille på høstfesten deres.

24. oktober hadde Berg bygdekvinnelag årsmøte på Rokke skole, Gunn var tilstede fra bondelaget.

Berg bondelag sine medlemmer ble sammen med Aremark bondelag invitert til varmearbeiderkurs arrangert av Idd bondelag og Wüerth. Kurset ble fulltegnet og deltakerne gjennomgikk teoretisk del og praktisk slokkeøvelse.

Nyttårsbrev fra styret ble sendt ut til medlemmene i begynnelsen av 2023.

I januar deltok Johannes og Elise på organisasjonskurs i regi av Østfold bondelag. Det handlet om hva Bondelaget er, hvordan organisasjonen er bygd opp, hvilken rolle lokallaga spiller og merkesteiner i bondelagshistorien. Spesielt rettet mot nye styremedlemmer.

25. januar var det lokallagssamling på Kirkeby i Eidsberg, Knut Erik og Marie deltok.

30. januar hadde vi innspillsmøte før jordbruksforhandlingene sammen med Idd bondelag på Idd bygdehus. Det ble godt oppmøte og mange produksjoner representert.

10. februar arrangerte vi vår årlige bondepub på Rokke skole. Det var faglig påfyll om Gro Gjersøe Eriksen sin birøkt, pizza, quiz og masse prek. Godt oppmøte og en hyggelig kveld.

16. mars deltok Gunn, Marie, Knut Erik og Elise på Østfold bondelag sitt årsmøte. Det var interessante innlegg fra Lise Boeck Jakobsen (kommunikasjonsansvarlig i Norges bondelag) og Karl Fredrik Okkenhaug (ordfører i årsmøtet i Norges bondelag), en god leders tale fra Ole-Kristian Bergerud og en variert generaldebatt.

I mars tok Morran i Østfold kontakt med Gunn med et ønske om å snakke med Østfold-bønder live på radioen. Siden det har det blitt en kort prat hver onsdag morgen på Gunn og andre Østfold-bønder de andre dagene. Praten går i hvordan hverdagen som bonde er, utfordringer, hva en gris spiser og hva man gjør når man steller hos dyra.

25. mars hadde Berg bygdekvinnelag sitt 90-årsjubileum på Berg ungdomslokale. Gunn overrakte en sekk med solsikkefrø og oppfordret bygdekvinnelaget til å dele med medlemmene sine. Det ble en fin markering av jubileet med flotte kjoler fra årene opp gjennom, god mat og fine taler.

I løpet av våren/tidlig sommer ble det flere steder i Halden sådd solsikker i jordekanter og langs veier. Solsikkeprosjektet fra i fjor ble videreført og videreutviklet i år, kartkoordinater fortalte i år hvor man kunne finne selvplukk av solsikkene. Årets gjennomføring har ført til at Østfold bondelag har samlet inn snaut 500 000 kr til Røde kors og deres arbeid i Ukraina. Det ble også i år som i fjor plantet solsikker i byen, bondelagene sto for frø og såing av disse, parkvesenet plantet de ut i urnene senere.

Jon Stumberg tok initiativ til et samarbeidsmøte 13. april mellom bondelagene i Halden og landbrukskontoret. Det er viktig med møtepunkter og dialog. Gunn deltok sammen med Jon på dette møtet og temaene var søknadsbehandling, klimaarbeid som bondelagene har bedrevet og markvandring.

Bondelagene har gjennom året fått god mediedekning av Halden Arbeiderblad. Vi merker at bonden og landbruket er interessant, og HA har selv tatt kontakt for å få lage artikler om mat og landbruk. Før sommeren ble vi kontaktet av HA med tilbud om å delta i en meningsmåling i forkant av valget. For å finansiere meningsmålingen ønsket HA å invitere andre organisasjoner til å stille to selvvalgte spørsmål mot å være med på deler av betalingen for gjennomføringen. Etter å ha vurdert tilbudet takket vi ja til å delta i fellesskap med Idd. Vi valgte spørsmålene «Legger du merke til Nyt Norge-merket når du handler matvarer?» og «Det er viktig for meg at matjorda tas vare på». Resultatene var tilfredsstillende, der 53,2% svarte «ja, det er viktig at maten er norsk», og 76,1% svarte at «ja, vi må produsere mat på alle jordene vi har i Halden».

19. april presenterte Jon Stumberg og Gunn landbruket i Halden for hovedutvalget for plan, teknisk, landbruk og klima og miljø. Det skulle vedtas ny landbruksplan for 2023-2027, lederne for bondelagene har tidligere gitt innspill på utkastene, men ba også om å få komme på et møte slik at de kunne presentere Halden-landbruket direkte. Planen ble senere i møtet enstemmig vedtatt.

25. og 26. april tok Marie i mot spente elever på Herrebrøden. Lamming, ridning og pølsespising sto på agendaen. Marie har arrangert dette besøket for Berg skole sine 2. klassinger mange år på rad.

11. mai fikk kommunestyret i Halden utdelt en vårhilsen fra bøndene. Det lå ved fakta om landbruket og hva vi produserer her, i tillegg til solsikkefrø og en havrebar.

25. mai var vi i år igjen på plass på Berg skole sammen med Berg bygdekvinnelag for å plante, sette og så. Elevene deltok ivrig og skulle utover sommeren følge opp kassene, luke og vanne. Lene Mjølnerød hadde regien på opplegget og Elise var med fra styret.

28. mai var det barnekulturfestival på Østgaard. Berg bondelag arrangerte natursti, solgte kortreiste vafler, hadde med tråtraktorer og sådde havre sammen med alle som ville prøve. Marie hadde også med kaninene Snipp og Snapp i tillegg til to høner som fikk masse oppmerksomhet fra nysgjerrige barn. Marie, Knut Erik, Johannes, Gunn og Elise deltok.

Årets markvandring 19. juni var et samarbeid mellom landbrukskontoret og Idd bondelag. Hovedtemaet var forvaltningsplan for Iddebekkene, men det var også litt om aktuelt fra åkeren ved Norsk Landbruksrådgivning.

Gunn deltar som representant fra bondelaget i en referansegruppe til arbeidet med mellomlagring av atomavfall i Rokke. Gruppa deltar på møter med NND (Norsk Nukleær Dekommisjonering) og sørger for at det er dialog mellom NND, naboer, grunneiere, kommunen og andre berørte.